**Til elever og foresatte som skal begynne på elektrofag 2022/2023.**

**Velkommen til Strinda videregående skole og elektrofagutdanningen**.

# Utdanningsløp

Elektrofag er en yrkesfagutdanning som starter med felles VG1 for alle typene fagbrev. Her får alle en grunnleggende innføring i de forskjellige fagretningene og fagbrevene du kan ta. Du må videre velge et VG2-år innenfor den retningen du planlegger å ta fagbrev. Det er ikke automatikk i at du kommer inn på VG2 etter VG1 eller på VG3 etter VG2 (gjelder automasjon)

Alle utdanningsløpene er på fire og et halvt år, to år i skole og to og et halvt år i bedrift som lærling. Da kan du avlegge fagprøve og evt. få et fagbrev. Det finnes omtrent 20 fagbrev, se mer info på [vilbli.no](https://www.vilbli.no/nb/nb/no/elektro-og-datateknologi/program/v.el)

# Lærlingeplass

Skolen skaffer ikke lærlingeplass til eleven etter endt skolegang. Det er stort sett private bedrifter som tar inn lærlinger i elektrobransjen. Vi hjelper elevene på vei med blant annet; utplassering i bedrift og skrive cv og søknad. Det finnes alternativ for de som ikke klarer dette eller trenger ekstra støtte.

SEOS, [Seos.no](https://seos.no/), og OTEK, [otek.no](https://otek.no/), er to av bransjens egne opplæringskontor og er en god støtte når elevene søker læreplass og har blitt lærlinger. Vi oppfordrer alle som starter hos oss til å tenke gjennom hvor det er mulig å få utplassering og lærlingeplass. Bruk personlig nettverk og utplasseringsperioden til å «selge» deg ut som lærling.

# Fravær

Det er stor skepsis blant bedrifter til å ansette folk med mye fravær. Dette koster bedriftene veldig mye. Det er derfor svært viktig å holde fraværet nede fra første stund. Husk fraværsregelen på maks 10 % udokumentert fravær for å få karakter. Skolen har et system med **egenmelding** for å dokumentere fravær. Se [Strinda skolereglement.](https://web.trondelagfylke.no/strinda-videregaende-skole/regler-og-rutiner/fravar/)

# Verktøy, utstyr, bøker og PC

Elektrofag er en praktisk utdanning. Hos oss må du skaffe nødvendig verktøy og verneutstyr selv. Utstyrsstipendet (se egen info) er tenkt å finansiere dette. Se egne lister for verktøylister og verneutstyr du må ha.

Du får utdelt noen bøker i papirform på biblioteket. Det meste foregår på nett i forskjellige læringsplattformer. Det er derfor svært viktig at du har med en pc som virker hver eneste dag på skolen.

Hos oss får alle elever utdelt en tom perm med skilleark ved skolestart. Denne er viktig for deg og din læring. Noter underveis, ta vare på alle notater og sett disse inn i permen din, da vil du helt sikkert lære mer og kanskje være i stand til å ta et fagbrev etter fire år. Denne permen er også med på å danne grunnlag for ordenskarakteren. **Alle må rydde** både etter seg selv og andre. Alt utstyr skal legges tilbake der du finner det. Alle rom skal være ryddet før dere forlater dem.

# Utstyrsstipend

Alle elever som starter på elektrofagutdanning, får utstyrsstipend. Du må selv søke slikt stipend hos Lånekassen. [Her](https://lanekassen.no/nb-NO/). Stipendet for elever på elektrofag er p.t. 2710,-

Noe av utstyrsstipendet brukes på en valgfri pc ordning, se eget informasjonsskriv på skolens hjemmeside. [her](https://www.trondelagfylke.no/vare-tjenester/utdanning/elev/elevpc/)

**Elever på elektrofag kan ikke ha Mac pga utstyret vi programmerer.**

Kr 1592,- av utstyrsstipendet skal ifølge Statens lånekasse bidra til å dekke det du trenger av utstyr på den linjen du tar.

Se nedenstående utstyrslister for hva du trenger her på Strinda.

**Hilsen Jan-Inge Pedersen**

**Avdelingsleder på elektrofag.**

**Kvittering,** bringes til kontaktlærer

Jeg har lest informasjonsbrevet for elektrofagelever ved Strinda vgs:

Elev

Foresatt

Sett inn kontaktinfo til foresatt1

Mail: Tlf

# Utstyrslister

Ved skolestart **må** dette være på plass

**VG1 Elektro og datateknologi**

Flere leverandører av elektromatriell har tilbud på verktøypakker for elektrofagene blant andre Elektroimportøren og Elfa distrelec (på nett) MEN du må minimum ha:

* Multimeter minimum cat 3 og CE merket
* Avisoleringstang eller kabelsaks
* Skrujern flat 3mm, flat 5mm, stort PH2 og lite stjerne PH1
* Pennhammer
* Målebånd eller tommestokk
* Sideavbiter
* Liten kniv til avisolering
* Elektronikkavbiter
* Spisstang

Alt i ei verktøyveske som må gå inn i elevskapene på maks 37 x 37 cm grunnflate

Du må også ha vernesko og vernebriller

**VG2 elenergi og ekom**

Her trenger du alt utstyr beskrevet for VG1

Du må i tillegg ha eget arbeidstøy med refleks til utplasseringsperiodene i bedrift. Minimum ei arbeidsbukse.

**VG2 Datateknologi og elektronikk**

Her trenger du alt utstyr beskrevet for VG1

Du må også ha eget elektronikkverktøy etter avtale med kontaktlærer

Vi anbefaler også en arbeidsbukse

**VG2 og VG3 Automatiseringsfaget**

Her trenger du alt utstyr beskrevet for VG1og i tillegg:

* Endehylsetang
* Bitssett
* skyvlær

Du må i tillegg ha eget arbeidstøy med refleks til utplasseringsperiodene i bedrift. Minimum ei arbeidsbukse.

Snakk med kontaktlæreren din om du er i tvil.